ભારતમાં દાખલ કરવામાં આવતી પેટન્ટ માટેની અરજીઓની નાનકડી સંખ્યા ચેતવણીસમાન છે. વર્ષ ૨૦૧૧માં ભારતમાં ફક્ત ૪૨,૨૯૧ અરજીઓ પેટન્ટ માટે દાખલ કરવામાં આવી હતી તો બીજી તરફ ચીનમાં ૫,૨૬,૪૧૨ અરજીઓ દાખલ થઈ હતી જે એ વર્ષની વિશ્વની સૌથી વધુ અરજીઓ હતી. ચીન પછી અમેરિકામાં ૫,૦૩,૫૮૨ અરજીઓ દાખલ કરવામાં આવી હતી. (ર્સોસ : વર્લ્ડ ઇન્ટેલેક્ચ્યુઅલ પ્રૉપર્ટી ઑર્ગેનાઇઝેશન : ડિસેમ્બર ૨૦૧૨ દ્વારા રિલીઝ કરવામાં આવેલા વર્લ્ડ ઇન્ટેલેક્ચ્યુઅલ પ્રૉપર્ટી ઇન્ડિકેટર્સ ૨૦૧૨). ભારતના ઇનોવેશન મશીનમાં પ્રાણ ફૂંકવાના સૅમ પિત્રોડાના પ્રયાસો અને ભારતને ઇનોવેટિવ હબ તરીકે પ્રોત્સાહિત કરવાના વડા પ્રધાન મનમોહન સિંહના આહ્વાન છતાં હતાશાજનક ચિત્ર સામે આવી રહ્યું છે અને આજે પણ ભારત દેશને સ્ક્રૂ ડ્રાઇવર નેશન તરીકે ઓળખવામાં આવે છે. એક એવી છાપ સર્જાઈ છે કે આ દેશ વિદેશી બ્રૅન્ડેડ ઉત્પાદનોના પાર્ટ્સનું અસેમ્બ્લી કામ જ કરી શકે છે.